b'\n_START_ARTICLE_\nG\xc4\x83g\xc4\x83uzia\n_START_SECTION_\nOrigini\n_START_PARAGRAPH_\nOriginea exact\xc4\x83 a g\xc4\x83g\xc4\x83uzilor nu se cunoa\xc8\x99te. Exist\xc4\x83 mai multe ipoteze. De exemplu, c\xc4\x83 ar fi la origine turci selgiucizi stabili\xc8\x9bi \xc3\xaen Dobrogea, \xc3\xaempreun\xc4\x83 cu pecenegii, uzii (tot de la numele O\xc4\x9fuz) \xc8\x99i cumanii (k\xc4\xb1p\xc3\xa7ak, k\xc3\xaepceak), poporul care l-a urmat \xc3\xaen Anatolia pe sultanul Izzeddin Keykavus al II-lea (1236\xe2\x80\x931276). Mai exact, un clan de turci oguzi emigrat \xc3\xaen Balcani \xc3\xaen timpul conflictelor intertribale cu al\xc8\x9bi turci. Acest clan turc oguz s-a convertit la cre\xc8\x99tinismul ortodox dup\xc4\x83 ce s-a stabilit \xc3\xaen Balcanii de Est (\xc3\xaen Bulgaria), popula\xc8\x9bia respectiv\xc4\x83 fiind denumit\xc4\x83 turci g\xc4\x83g\xc4\x83uzi. Un grup mare de g\xc4\x83g\xc4\x83uzi a p\xc4\x83r\xc4\x83sit mai t\xc3\xa2rziu Bulgaria \xc8\x99i s-a stabilit \xc3\xaen sudul Basarabiei \xc3\xaempreun\xc4\x83 cu un contingent de etnici bulgari.\n_START_SECTION_\nImperiul Rus\n_START_PARAGRAPH_\n\xc3\x8en 1812, Basarabia, care era jum\xc4\x83tatea estica a Principatului Moldovei, a fost ocupat\xc4\x83 de Imperiul Rus \xc8\x99i triburile de t\xc4\x83tari nogai care locuiau \xc3\xaen mai multe sate din Basarabia de Sud (sau Bugeac) au fost obligate s\xc4\x83 p\xc4\x83r\xc4\x83seasc\xc4\x83 provincia._NEWLINE_\xc3\x8entre 1812 \xc8\x99i 1846, ru\xc8\x99ii au recolonizat cu g\xc4\x83g\xc4\x83uzi adu\xc8\x99i din estul Bulgariei (care a r\xc4\x83mas sub Imperiul Otoman) \xc3\xaentr-o Basarabie ortodox\xc4\x83, \xc3\xaen principal \xc3\xaen a\xc8\x99ez\xc4\x83rile p\xc4\x83r\xc4\x83site de nogai. G\xc4\x83g\xc4\x83uzii s-au stabilit acolo \xc3\xaen paralel cu bulgarii basarabeni \xc3\xaen Avdarma, Comrat, Congaz, Tomai, Ci\xc8\x99michioi \xc8\x99i alte sate locuite de nogai. Unii g\xc4\x83g\xc4\x83uzi s-au stabilit \xc3\xaen partea liber\xc4\x83 a Principatului Moldovei, care nu intra sub controlul rusesc \xc3\xaen 1812, dar ace\xc8\x99tia s-au mutat \xc3\xaen zona compact\xc4\x83 care populeaz\xc4\x83 ast\xc4\x83zi partea de sud a Basarabiei._NEWLINE_Cu excep\xc8\x9bia a cinci zile, c\xc3\xa2nd a fost de facto, independent\xc4\x83 \xc3\xaen iarna anului 1906, c\xc3\xa2nd o r\xc4\x83scoal\xc4\x83 \xc8\x9b\xc4\x83r\xc4\x83neasc\xc4\x83 a proclamat "republica autonom\xc4\x83 din Comrat", g\xc4\x83g\xc4\x83uzii s-au aflat sub jurisdic\xc8\x9bia Rusiei (1812-1917), Rom\xc3\xa2niei (1918 - 1940 \xc8\x99i 1941 - 1944), a Uniunii Sovietice (1940 -1941 \xc8\x99i 1944 - 1991) \xc8\x99i a Republicii Moldova (1991 p\xc3\xa2n\xc4\x83 \xc3\xaen prezent).\n_START_SECTION_\nRegatul Rom\xc3\xa2niei Mari\n_START_PARAGRAPH_\n\xc3\x8entre anii 1918 \xc5\x9fi 1940, aproape \xc3\xaentreg poporul g\xc4\x83g\xc4\x83uz era \xc3\xaen cadrul statului Rom\xc3\xa2nia.Aceasta a fost o perioad\xc4\x83 fast\xc4\x83 pentru minoritatea g\xc4\x83g\xc4\x83uz\xc4\x83, pentru c\xc4\x83 atunci s-au ridicat numeroase personalit\xc4\x83\xc8\x9bi \xc3\xaen via\xc8\x9ba politic\xc4\x83, social\xc4\x83 \xc8\x99i cultural\xc4\x83 a Rom\xc3\xa2niei._NEWLINE_De altfel, g\xc4\x83g\xc4\x83uzii erau recunoscu\xc8\x9bi ca fiind \xc3\xaen acea perioad\xc4\x83 minoritatea care \xc3\xaenv\xc4\x83\xc8\x9ba cel mai u\xc8\x99or limba rom\xc3\xa2na, convie\xc8\x9buirea acestora \xc3\xaendelungat\xc4\x83 al\xc4\x83turi de rom\xc3\xa2ni u\xc8\x99ur\xc3\xa2nd destul de mult accesul la alfabetizare \xc8\x99i integrarea acestora \xc3\xaen via\xc8\x9ba social\xc4\x83 \xc8\x99i cultural\xc4\x83 a Rom\xc3\xa2niei._NEWLINE_\xc3\x8en perioada c\xc3\xa2t g\xc4\x83g\xc4\x83uzii s-au g\xc4\x83sit pe teritoriul Rom\xc3\xa2niei, ace\xc8\x99tia au fost loiali statului rom\xc3\xa2n._NEWLINE_Academicianul \xc8\x98tefan Ciobanu i-a caracterizat astfel:_NEWLINE_\xe2\x80\x9cDintre toate minorit\xc4\x83\xc8\x9bile din Basarabia, popula\xc8\x9bia g\xc4\x83g\xc4\x83uz\xc4\x83 este cea care se apropie cel mai mult de poporul rom\xc3\xa2n prin calit\xc4\x83\xc8\x9bile sale spirituale, prin loialitatea \xc8\x99i prin bl\xc3\xa2nde\xc8\x9bea firii sale. To\xc8\x9bi g\xc4\x83g\xc4\x83uzii vorbesc perfect rom\xc3\xa2ne\xc8\x99te.\xe2\x80\x9d_NEWLINE_Dup\xc4\x83 1944, g\xc4\x83g\xc4\x83uzii au fost supu\xc8\x99i unei rusific\xc4\x83ri for\xc8\x9bate de c\xc4\x83tre ocupan\xc8\x9bii ru\xc8\x99i, combinat\xc4\x83 \xc8\x99i cu o izolare for\xc8\x9bat\xc4\x83 fa\xc8\x9b\xc4\x83 de rom\xc3\xa2ni, astfel \xc2\xa0\xc3\xaenc\xc3\xa2t ast\xc4\x83zi ei nu numai c\xc4\x83 nu mai cunosc deloc limba rom\xc3\xa2n\xc4\x83, dar nu mai cunosc nici propria lor limb\xc4\x83, g\xc4\x83g\xc4\x83uza._NEWLINE_\xc3\x8en trecut era o \xc3\xaen\xc8\x9belegere perfect\xc4\x83 \xc3\xaentre rom\xc3\xa2ni \xc8\x99i g\xc4\x83g\xc4\x83uzi, iar g\xc4\x83g\xc4\x83uzii erau considera\xc8\x9bi o minoritate loial\xc4\x83 statului rom\xc3\xa2n, ei \xc2\xa0d\xc3\xa2nd societ\xc4\x83\xc8\x9bii, politicii \xc8\x99i culturii rom\xc3\xa2ne mai multe personalit\xc4\x83\xc8\x9bi.\n_START_SECTION_\nUniunea Sovietic\xc4\x83\n_START_PARAGRAPH_\nNa\xc8\x9bionalismul g\xc4\x83g\xc4\x83uz a \xc3\xaenceput ca o mi\xc8\x99care intelectual\xc4\x83, \xc3\xaen timpul anilor 1980. Mi\xc8\x99carea devine  mai puternic\xc4\x83 la sf\xc3\xa2r\xc8\x99itul deceniului, c\xc3\xa2nd Uniunea Sovietic\xc4\x83 a \xc3\xaenceput s\xc4\x83 \xc3\xaembr\xc4\x83\xc8\x9bi\xc8\x99eze idealurile democratice._NEWLINE_\xc3\x8en 1988 activi\xc8\x99ti din intelectualitatea local\xc4\x83, uni\xc8\x9bi cu alte minorit\xc4\x83\xc8\x9bi etnice, creeaz\xc4\x83 o mi\xc8\x99care cunoscut\xc4\x83 sub numele de "Poporul G\xc4\x83g\xc4\x83uziei". Un an mai t\xc3\xa2rziu a avut loc prima adunare a acestei mi\xc8\x99c\xc4\x83ri, \xc3\xaen care a fost adoptat\xc4\x83 o rezolu\xc8\x9bie care cerea crearea unui teritoriu autonom \xc3\xaen sudul Moldovei, cu capitala la Comrat ._NEWLINE_Mi\xc8\x99carea na\xc8\x9bional\xc4\x83 g\xc4\x83g\xc4\x83uz\xc4\x83 s-a intensificat atunci c\xc3\xa2nd rom\xc3\xa2na a fost acceptat\xc4\x83 ca limb\xc4\x83 oficial\xc4\x83 a Republicii Moldova \xc3\xaen august 1989, \xc3\xaenlocuind rusa, limba oficial\xc4\x83 a URSS-ului. O parte din popula\xc8\x9bie multietnic\xc4\x83 din sudul Moldovei considera, cu \xc3\xaengrijorare, aceast\xc4\x83 decizie ca fiind o precipitare \xc8\x99i \xc3\xae\xc8\x99i manifesta lipsa de \xc3\xaencredere \xc3\xaen guvernul central de la Chi\xc8\x99in\xc4\x83u._NEWLINE_G\xc4\x83g\xc4\x83uzii au fost, de asemenea, \xc3\xaengrijora\xc8\x9bi \xc3\xaen leg\xc4\x83tur\xc4\x83 cu implica\xc8\x9biile pentru ei \xc3\xaen cazul c\xc3\xa2nd Moldova s-ar reuni cu Rom\xc3\xa2nia, unire ce p\xc4\x83rea foarte probabil\xc4\x83 \xc3\xaen acel moment._NEWLINE_\xc3\x8en august 1990, Comrat s-a declarat ea \xc3\xaens\xc4\x83\xc8\x99i o republic\xc4\x83 autonom\xc4\x83, dar guvernul Republicii Moldova a anulat declara\xc8\x9bia ca fiind neconstitu\xc8\x9bional\xc4\x83. \xc3\x8en acel moment, Stepan Topal se impune ca lider al mi\xc8\x99c\xc4\x83rii na\xc8\x9bionale de g\xc4\x83g\xc4\x83uzi.\n_START_SECTION_\nRepublica Moldova\n_START_PARAGRAPH_\n\xc3\x8en decembrie 1990, mi\xc8\x99carea separatist\xc4\x83 Gagauz Halk\xc4\xb1 (\xe2\x80\x9epoporul g\xc4\x83g\xc4\x83uz\xe2\x80\x9d), cu sprijinul tacit al autorit\xc4\x83\xc8\x9bilor centrale din Moscova, proclam\xc4\x83 \xc3\xaen raioanele Comrat, Cead\xc3\xaer-Lunga \xc8\x99i Vulc\xc4\x83ne\xc8\x99ti ale RSS Moldovene\xc8\x99ti a\xc8\x99a-numita Republica G\xc4\x83g\xc4\x83uz\xc4\x83. \xc3\x8en decembrie 1994 Parlamentul de la Chi\xc8\x99in\xc4\x83u, dominat de agrarieni a recunoscut autonomia teritorial\xc4\x83 a g\xc4\x83g\xc4\x83uzilor. \xc3\x8en anul 1995 hotarele noii regiuni autonome au fost stabilite \xc3\xaen urma unui referendum zonal._NEWLINE_La 2 februarie 2014, \xc3\xaen regiunea autonom\xc4\x83 G\xc4\x83g\xc4\x83uz\xc4\x83 a avut loc un referendum, prin care g\xc4\x83g\xc4\x83uzii \xc8\x99i-au exprimat opinia \xc3\xaen privin\xc8\x9ba politicii externe a regiunii. Participan\xc8\x9bii la referendum au r\xc4\x83spuns \xc3\xaentr-o majoritate cov\xc3\xa2r\xc8\x99itoare da la \xc3\xaentreb\xc4\x83rile: \xe2\x80\x9eDori\xc8\x9bi ca G\xc4\x83g\xc4\x83uzia s\xc4\x83 adere la Uniunea vamal\xc4\x83 Rusia-Bielorusia-Kazakhstan (\xc8\x99i s\xc4\x83 nu \xc3\xaencheie un accord de asociere cu Uniunea European\xc4\x83)?\xe2\x80\x9d \xc8\x99i \xe2\x80\x9eSunte\xc8\x9bi pentru autodeterminarea G\xc4\x83g\xc4\x83uziei \xc3\xaen cazul \xc3\xaen care Moldova \xc8\x99i-ar pierde independen\xc8\x9ba (\xc8\x99i s-ar reuni cu Rom\xc3\xa2nia)?\xe2\x80\x9d. Rata de participare variaz\xc4\x83 \xc3\xaen func\xc8\x9bie de surse, \xc3\xaentre 53% (Radio Europa Liber\xc4\x83) \xc8\x99i 72% (Ziarul Timpul). Plebiscitul nu a fost recunoscut de autorit\xc4\x83\xc8\x9bile de la Chi\xc8\x99in\xc4\x83u.\n_START_SECTION_\nGeografie\n_START_PARAGRAPH_\nSuprafa\xc8\x9ba regiunii autonome este de 1.830\xc2\xa0km\xc2\xb2. Regiunea este divizat\xc4\x83 \xc3\xaen trei raioane administrative (dolay): Comrat, Ciad\xc3\xaer-Lunga \xc8\x99i Vulc\xc4\x83ne\xc8\x99ti.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xaentului din anul 2014, popula\xc8\x9bia era de 134.535 locuitori. Centrul administrativ al regiunii este ora\xc8\x99ul Comrat (20 mii locuitori). Limbile oficiale sunt g\xc4\x83g\xc4\x83uza, rom\xc3\xa2na \xc8\x99i rusa.\n_START_SECTION_\nPolitic\xc4\x83\n_START_PARAGRAPH_\nAutonomia G\xc4\x83g\xc4\x83uziei este garantat\xc4\x83 de Constitu\xc8\x9bia Republicii Moldova \xc8\x99i reglementat\xc4\x83 de c\xc4\x83tre Actul g\xc4\x83g\xc4\x83uzilor de autonomie din 1994.\n_START_SECTION_\nEconomie\n_START_PARAGRAPH_\nEconomia G\xc4\x83g\xc4\x83uziei se bazeaz\xc4\x83 pe agricultur\xc4\x83, viticultur\xc4\x83 \xc8\x99i cre\xc8\x99terea vitelor._NEWLINE_Principala ramur\xc4\x83 economic\xc4\x83 este agricultura, \xc3\xaen special viticultura. Produsele principale de export sunt vinul, uleiul de floarea-soarelui, b\xc4\x83uturile nealcoolice, l\xc3\xa2na, pielea \xc8\x99i textilele. Exist\xc4\x83 dou\xc4\x83sprezece \xc3\xaentreprinderi vinicole care prelucrarez\xc4\x83 peste 400.000 de tone anual. Exist\xc4\x83 \xc8\x99i dou\xc4\x83 fabrici de ulei, dou\xc4\x83 fabrici de covoare, o fabrica de carne, precum \xc8\x99i o fabric\xc4\x83 de b\xc4\x83uturi alcoolice.\n_START_SECTION_\nCultur\xc4\x83 \xc8\x99i educa\xc8\x9bie\n_START_PARAGRAPH_\nG\xc4\x83g\xc4\x83uzia are 55 de \xc8\x99coli, Colegiul Pedagogic Comrat (liceu+\xc3\xaenc\xc4\x83 doi ani peste liceu ), \xc8\x99i Universitatea de Stat din Comrat ). Turcia a fondat un centru cultural (T\xc3\xbcrk \xc4\xb0\xc8\x99birli\xc4\x9fi Ve Kalk\xc4\xb1nma \xc4\xb0daresi Ba\xc8\x99kanl\xc4\xb1\xc4\x9f\xc4\xb1) \xc8\x99i o libr\xc4\x83rie (Atat\xc3\xbcrk K\xc3\xbct\xc3\xbcphanesi). \xc3\x8en comuna Be\xc8\x99alma este un muzeu istoric \xc8\x99i etnografic fondat de Dmitrii Kara Coban.\n_START_SECTION_\nTransport\n_START_PARAGRAPH_\nGagauzia are 451 kilometri de drum, din care 82% pavat. Turcia i-a \xc3\xaemprumutat Republicii Moldova 35 de milioane de dolari pentru a \xc3\xaembun\xc4\x83t\xc4\x83\xc8\x9bi re\xc8\x9beaua de transport din G\xc4\x83g\xc4\x83uzia.'